Document ID: 32009D0964

DEĊIŻJONI TAL-KUMMISSJONI
tat-18 ta' Diċembru 2009
dwar l-adozzjoni tal-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-13), dwar l-għażla, l-aġġudikazzjoni u kriterji oħra għal kontribuzzjonijiet finanzjarji għall-azzjonijiet ta' dan il-programm u l-ħlas Komunitarju għall-Konvenzjoni tal-Qafas tal-WHO dwar il-kontroll tat-Tabakk
(notifikata bid-dokument C(2009) 10183)
(2009/964/UE)
IL-KUMMISSJONI EWROPEA,
Wara li kkunsidrat it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea,
Wara li kkunsidrat id-Deċiżjoni Nru 1350/2007/KE tal-Parlament Ewropew u tal-Kunsill tat-23 ta' Ottubru 2007 li tistabbilixxi t-tieni programm ta' azzjoni Komunitarja fil-qasam tas-saħħa (2008-13) (1), u b'mod partikolari l-Artikolu 8(1) tagħha,
Wara li kkunsidrat id-Deċiżjoni tal-Kummissjoni 2004/858/KE tal-15 ta' Diċembru 2004 li twaqqaf aġenzija eżekuttiva bl-isem Aġenzija Eżekuttiva għall-Programm dwar is-Saħħa Pubblika għat-tmexxija tal-azzjoni Komunitarja fil-qasam tas-saħħa pubbilka - b'applikazzjoni tar-Regolament (KE) Nru 58/2003 (2), u b'mod partikolari l-Artikolu 6 tagħha,
Billi:
(1)
Id-Deċiżjoni Nru 1350/2007/KE (minn hawn ‘il quddiem “id-Deċiżjoni tal-Programm”) ħolqot it-tieni programm ta' azzjoni Komunitarja fil-qasam tas-saħħa (2008-13), minn hawn ‘il quddiem “it-tieni Programm tas-Saħħa”.
(2)
It-tieni Programm tas-Saħħa huwa maħsub biex jikkumplementa, isostni u jżid il-valur lill-politiki tal-Istati Membri u jikkontribwixxi għal żieda fis-solidarjetà u l-prosperità fl-Unjoni Ewropea. L-għanijiet tal-Programm huma li jtejjeb is-sigurtà tas-saħħa taċ-ċittadini; il-promozzjoni tas-saħħa, inkluż it-tnaqqis tal-inugwaljanzi fis-saħħa; il-ħolqien u t-tixrid ta' informazzjoni u għarfien dwar is-saħħa.
(3)
Skont l-Artikolu 8 tad-Deċiżjoni tal-Programm, il-Kummisssjoni għandha tadotta Pjan ta' Ħidma annwali li jiffissal-prijoritajiet u l-azzjonijiet li għandhom jiġu eżegwiti, inkluża l-allokazzjoni tar-riżorsi finanzjarji, il-kriterji għall-perċentwali ta' kontribuzzjoni finanzjarja Komunitarja, speċjalment il-kriterji għall-valutazzjoni dwar jekk tkunx tapplika utilità eċċezzjonali, l-arranġamenti għall-implimentazzjoni tal-istrateġiji konġunti u l-azzjonijiet imsemmija fl-Artikolu 9 tal-istess Deċiżjoni.
(4)
Skont l-Artikolu 8 tad-Deċiżjoni tal-Programm, il-Kummissjoni għandha tadotta l-kriterji tal-għażla u tal-aġġudikazzjoni u kriterji oħra marbuta mal-kontribuzzjonijiet finanzjarji għall-azzjonijiet tal-Programm b'konformità mal-Artikolu 4 tal-istess Deċizjoni.
(5)
Skont l-Artikoli 4 u 6 tad-Deċiżjoni 2004/858/KE, l-Aġenzija Eżekuttiva għas-Saħħa u l-Konsumaturi għandha twettaq ċerti attivitajiet għall-implimentazzjoni tal-programm għas-saħħa pubblika u għal dan l-għan għandha tingħata l-approprijazzjonijiet meħtieġa.
(1)
(6) Skont l-Artikolu 75 tar-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (3) (minn hawn ‘il quddiem “ir-Regolament Finanzjarju”), deċiżjoni finanzjarja adottata mill-istituzzjoni jew l-awtoritajiet li lilhom ġew iddelegati s-setgħat mill-istituzzjoni għandha tippreċedi l-impenn tan-nefqa.
(7)
Skont l-Artikolu 110 tar-Regolament Finanzjarju, l-għotjiet għandhom ikunu soġġetti għal programm annwali, li jrid jiġi ppubblikat fil-bidu tas-sena finanzjarja.
(8)
Skont l-Artikolu 166 tar-Regolament tal-Kummissjoni (KE, Euratom) Nru 2342/2002 tat-23 ta' Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (4) (minn hawn ‘il quddiem “ir-Regolament Finanzjarju”), il-programm ta' ħidma annwali għall-għotjiet għandu jiġi adottat mill-Kummissjoni. Il-Kummissjoni trid tispeċifika l-att bażiku, l-għanijiet u l-iskeda tas-sejħiet għall-proposti mal-ammont indikattiv u r-riżultati mistennija.
(9)
Skont l-Artikolu 90 tar-regoli implimentattivi tar-Regolament Finanzjarju, id-deċiżjoni li tadotta l-programm ta' ħidma annwali msemmi fl-Artikolu 110 tar-Regolament Finanzjarju, tista' titqies li hi d-deċiżjoni għall-iffinanzjar fl-ambitu tat-tifsira tal-Artikolu 75 tar-Regolament Finanzjarju, sakemm din tikkostitwixxi qafas dettaljat biżżejjed.
(10)
Skont l-Artikolu 168(1)(c) u (f) tar-regoli implimentattivi tar-Regolament Finanzjarju, il-Kummissjoni tista' tiddeċiedi li taġġudika għotjiet mingħajr sejħa għal proposti lil entitajiet b'monopolju de jure jew de facto sostanzjat kif għandu jkun.
(11)
Il-miżuri li din id-Deċiżjoni tipprovdi għalihom għandhom ikunu konformi mal-opinjoni tal-Kumitat għat-tieni programm ta' azzjoni Komunitarja fil-qasam tas-saħħa (2008-13),
ADOTTAT DIN ID-DEĊIŻJONI:
Artikolu 1
1. Il-Pjan ta' Ħidma għall-2010 għall-implimentazzjoni tat-tieni programm ta' azzjoni Komunitarja fil-qasam tas-saħħa (2008-13) kif stabbilit fl-Anness I u l-kriterji tal-għażla u tal-aġġudikazzjoni u kriterji oħra marbutin mal-kontribuzzjonijiet finanzjarji għall-azzjonijiet skont it-tieni Programm Komunitarju fil-qasam tas-saħħa (2008-13), kif stipulat fl-Annessi II, IV, V u VI, u l-ħas Komunitarju lill-Konvenzjoni tal-Qafas tal-WHO dwar il-Kontroll tat-Tabakk huma adottati permezz ta' dan ta' hawnhekk.
Dawn iservu bħala d-deċiżjoni għall-iffinanzjar tal-għotjiet u l-kuntratti li l-aġġudikazzjoni tagħhom ma teħtieġx id-deċiżjoni tal-Kummissjoni.
L-implimentazzjoni tal-Pjan ta' Ħidma tiddependi fuq l-adozzjoni mill-Awtorità Baġitarja tal-allokazzjonijiet baġitarji proposti mill-Kummissjoni fil-Abbozz Preliminari tal-Baġit 2010.
2. Fl-ambitu tal-baġit indikattiv massimu għal kull azzjoni speċifika, tibdil kumulattiv li ma jaqbiżx l-20 % mhuwiex meqjus bħala sostanzjali sakemm ma jaffettwax b'mod sinifikanti n-natura u l-għanijiet tal-Pjan ta' Ħidma. L-uffiċjal awtorizzanti, kif imsemmi fl-Artikolu 59 tar-Regolament Finanzjarju, jista' jadotta dan it-tibdil skont il-prinċipji ta' ġestjoni finanzjarja soda.
3. Id-Direttur Ġenerali tas-Saħħa u l-Konsumaturi għandu jiżgura l-implimentazzjoni globali ta' dan il-Pjan ta' Ħidma.
Artikolu 2
L-għotjiet identifikati f'dan il-Pjan ta' Ħidma għal entitajiet b'monopolju de jure jew de facto għandhom jiġu aġġudikati skont il-kundizzjonijiet previsti fl-Artikolu 168(1)(c) u (f) tar-regoli implimentattivi tar-Regolament Finanzjarju.
Artikolu 3
L-allokazzjonijiet baġitarji meħtieġa għall-ġestjoni tal-programm għal azzjoni Komunitarja fil-qasam tas-saħħa pubblika (2008-13) għandhom jiġu ddelegati lill-“Aġenzija Eżekuttiva għas-Saħħa u l-Konsumaturi” skont il-kundizzjonijiet u fl-ambitu tal-limiti tal-ammonti stabbiliti fil-Pjan ta’ Ħidma fl-Anness I.
Is-sussidju operattiv imdaħħal fil-linja tal-baġit 17 01 04 30 għandu jitħallas lill-“Aġenzija Eżekuttiva għas-Saħħa u l-Konsumaturi”.
Artikolu 4
L-approprijazzjonijiet koperti mill-Pjan ta’ Ħidma fl-Anness I jistgħu jintużaw biex jitħallas imgħax awtomatiku b’konformità mal-Artikolu 83 tar-Regolament Finanzjarju.
Artikolu 5
Din id-Deċiżjoni hija indirizzata lid-Direttur Ġenerali għas-Saħħa u l-Konsumaturi.
Magħmul fi Brussell, it-18 ta’ Diċembru 2009.

Labels: 0
15